«Белсат» і праблема, якая за ім стаіць. Зянон Пазняк напісаў ліст прэзідэнту Польшчы
2016.12.30 15:49
Фота : Яўген Ерчак
Надыходзіць новы 2017 год і стогадовыя ўгодкі жахлівай цывілізацыйнай катастрофы ў гісторыі чалавецтва – пачатку расейскага камунізму, які разам з нямецкім нацыянал-сацыялізмам разьвязаў крывавую сусьветную вайну і зьнішчыў мільёны людзей.
Мы бачым адкрытую расейскую падрыхтоўку да вайны і да захопу Беларусі. Зьявіліся грубыя агрэсіўныя выказваньні расейскіх гэнэралаў КГБ і экстрэмісцкіх палітыкаў з пагрозамі нашай краіне, сцьвяржэньні, што незалежнай Беларускай дзяржавы не павінна існаваць, што тэрыторыя нашай краіны мусіць стаць часткай Расеі, што не існуе беларускай нацыі, што беларускую мову прыдумалі расейскія акупанты-бальшавікі ў 1926 годзе і г. д. Словам, пачалося абсурднае бесаўскае ахайваньне нашага народа і нашай нацыі дакладна так, як у 2013-2014 гг. перад захопам Крыму і Данбаса расейская прапаганда бэсьціла ўкраінцаў, абзываючы іх ненародам, ненацыяй, сцьвярджаючы, што ўкраінскую мову прыдумала габсбургская Аўстрыя, каб насаліць Маскве.
У гэты час польскія ўлады нечакана аб’явілі аб планах ліквідацыі з 2017 года беларускага дэмакратычнага тэлебачаньня Белсат, якое вяшчае з Варшавы па-беларуску і падтрымліваецца на сродкі Польшчы (перш за ўсё) і Эўразьвязу. Белсат – гэта адзінае беларускае тэлебачаньне, якое трансьлюецца па-беларуску і дае аб’ектыўную інфармацыю (усё астатняе беларускамоўнае тэлебачаньне і радыё ў Беларусі ліквідавана лукашысцкім антынацыянальным рэжымам). Пасьля ліквідацыі Белсату Беларусь робіцца цалкам інфармацыйна безабароннай перад агрэсіўнай машынай паклёпу і дэзінфармацыі з Расеі.
У сувязі з гэтым кіраўніцтва Кансэрватыўна-Хрысьціянскай Партыі – БНФ – арганізацыі, якая яшчэ ў 80-х гадах пачала барацьбу з маскоўскім камунізмам за дэмакратыю і незалежнасьць і паспрыяла здабыцьцю незалежнасьці Беларусі – зьвярнулася да Сэйму, Ураду і Прэзыдэнта Польшчы зь лістом аб зразуменьні становішча і просьбай не сьпяшаць зь ліквідацыяй Белсату, даць яшчэ магчымасьць Белсату паўнавартасна працаваць і працягваць беларускае вяшчаньне на Беларусь. Заяўляем таксама, што мы тэрмінова шукаем сродкі фінансавай падтрымкі для беларускага вяшчаньня ад дэмакратычных арганізацыяў і асобаў па ўсім сьвеце, каб зьменшыць нагрузку на бюджэт Польшчы, зьвязаную з фінансаваньнем Белсату.
У звязку з пагрозаю скарачэння фінансавання «Белсату» партыя КХП-БНФ накіравала ліст прэзідэнту Польшчы
belsat.eu, паводле bielarus.net